Bétera instal·la dispositius purificadors d'aire en els edificis municipals
15 de octubre de 2021

L'Ajuntament de Bétera continua buscant la major seguretat contra la Covid-19 dels veïns i veïnes així com dels treballadors municipals i ha instal·lat diversos dispositius purificadors per a aconseguir una millora general de la qualitat ambiental interior dels seus edificis municipals.

Aquesta acció preventiva implementada per l'àrea de Sanitat ha sigut destacada per l'Alcaldessa de Bétera, Elia Verdevío, “la prevenció sempre és important per a nosaltres. Encara que les xifres de contagi s'han reduït notablement en el nostre municipi, hem volgut reforçar la seguretat en les dependències municipals amb la instal·lació d'aquests purificadors, sobretot, en els llocs que més afluència de veïns i veïnes tenen”.

En total la regidoria de Sanitat ha instal·lat 40 dispositius repartits a les aules de l'Escola d'Adults, les Escoletas Municipals Xiquets i Josefa Guardiola, la Casa de la Cultura, l'aula de formació de l'edifici de Casa Nebot, l'edifici de la Policia Local, el saló de plens del Castell, així com la Biblioteca municipal.

Depenent dels metres quadrats dels diversos espais s'han instal·lat diferents tipus d'aparells purificadors. Per exemple, tal com apunta el regidor de Sanitat, Carlos Abad, “a la Casa de la Cultura, que rep una gran afluència de gent durant els caps de setmana, s'han instal·lat 5 dispositius que permeten gaudir de la cultura segura que portem mesos promovent”.

En total s'han col·locat 35 dispositius de menor grandària purificadors d'Aire amb filtre HEPA que eliminen tot tipus de bacteris i virus en suspensió, incloent el SARS-CoV-2, així com també la contaminació procedent de l'exterior, formaldehid i altres gasos nocius, al·lergògens, fums i fins i tot males olors.

Mentre que en espais de major grandària com la Casa de la Cultura, el saló de plens i la Biblioteca s'han instal·lat 5 torres de desinfecció d'aire per raigs UV-C que desinfecten l'aire neutralitzant els bacteris i inactivant els virus i patògens de qualsevol ambient tancat o semiobert.

L'objectiu del Consistori beterà no és un altre que mantindre a ratlla el virus i garantir espais segurs i covid free a la ciutadania “Volem que aquells espais municipals on estudien o s'entretenen els nostres veïns i veïnes siguen el més segurs possibles”, ha afegit el regidor de Sanitat. A més aquests dispositius també beneficien als empleats municipals durant la seua jornada laboral.

“Amb aquesta inversió procurem la seguretat i el confort de la nostra ciutadania en espais municipals. Una solució completa i segura que ens permet previndre la Covid-19” ha conclòs Elia Verdevío.